Diari Oficial de la Generalitat Valenciana


Sumari del DOGV 5758, del 08-05-2008 (2008/5745)

ORDE de 22 d'abril de 2008, del conseller de Sanitat, per la qual regula el procediment per a l'autorització de consultoris auxiliars de temporada per a l'atenció sanitària en zones turístiques de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2008/04/22/(1)/dof/vci/html**

### Dades del document

Número de DOGV
:   5758

Data del DOGV
:   08-05-2008

Secció del DOGV
:   I. DISPOSICIONS GENERALS

Número del document
:   2008/5745


Data del document
:   22-04-2008

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * turisme
    * legislació
    * regió turística
    * política sanitària
    * organització sanitària
    * servei sanitari

ORDE de 22 d'abril de 2008, del conseller de Sanitat, per la qual regula el procediment per a l'autorització de consultoris auxiliars de temporada per a l'atenció sanitària en zones turístiques de la Comunitat Valenciana. [2008/5745]
El fenomen turístic posseïx una rellevància especial a la Comunitat Valenciana. Produïx un impacte social evident, com a conseqüència de l'augment estacional de la població de determinades zones. Este és el motiu que porta a què les distintes administracions elaboren respostes a la demanda dels servicis auxiliars que comporta el turisme de masses.
Centrant-nos en l'atenció sanitària, la Generalitat ha estat aportant solucions encaminades a reforçar el dispositiu assistencial en les localitats costaneres o de l'interior que viuen més acusadament el fenomen turístic estacional esmentat.
Per a això, s'habiliten locals per a l'atenció sanitària de la població de temporada d'acord amb les corporacions locals afectades més directament.
L'Orde de 31 de maig de 1994 del conseller de Sanitat i Consum, per la qual disposava el procediment per a l'autorització de consultoris auxiliars de temporada per a l'atenció sanitària en zones turístiques, es va dictar com a desplegament del Decret 27/1987, de 30 de març, del Consell de la Comunitat Valenciana, sobre l'autorització de centres, servicis i establiments sanitaris, i adequava el procediment d'autorització dels consultoris auxiliars esmentats al que establia l'Orde de 18 d'abril de 1989, que regulava el procediment d'autorització dels centres, servicis i establiments sanitaris.
La disposició derogatòria segona del Decret 176/2004, de 24 de setembre, del Consell de la Comunitat Valenciana, sobre l'Autorització Sanitària i el Registre Autonòmic de Centres, Servicis i Establiments Sanitaris, va derogar tant el Decret 27/1987, de 30 de març, com l'Orde de 10 d'abril de 1989, que el desenrotllava. També l'article 5 del Decret 176/2004, de 24 setembre, fixa que s'establisquen procediments administratius diferenciats d'autorització sanitària que permeten una tramitació que estiga d'acord amb el grau de complexitat dels centres, servicis i establiments sanitaris, procediments que es van regular posteriorment en l'Orde de 18 d'abril de 2005 de la conselleria de Sanitat.
En este sentit, es fa necessari adequar el procediment d'autorització dels consultoris auxiliars de temporada a la normativa d'autorització de centres i servicis sanitaris, simplificant-lo i permetent-ne una tramitació més ràpida, ateses les característiques de temporalitat d'este tipus de centres sanitaris.
Per tot això, fent ús de la facultat del conseller de Sanitat per a exercir la potestat reglamentària en les matèries pròpies de la conselleria, segons l'article 28, lletra e de la Llei 5/1983, de 30 de desembre, del Consell de la Generalitat, i fent ús de l'autorització concedida per la disposició final primera del Decret 176/2004, de 24 de setembre, del Consell de la Generalitat Valenciana, sobre l'Autorització Sanitària i el Registre Autonòmic de Centres, Servicis i Establiments Sanitaris,
ORDENE
Article 1. Objecte
L'objecte d'esta orde és l'establiment del procediment d'autorització sanitària dels consultoris auxiliars de temporada, destinats a complementar temporalment els recursos assistencials en els nuclis de població que, a causa del turisme, tinguen una afluència de públic netament superior a la població de dret, adequant-lo al que establix el Decret 176/2004, de 24 de setembre.
Article 2. Sol·licitud d'autorització
L'autorització dels consultoris auxiliars de temporada l'ha de sol·licitar el director/a gerent del departament on s'haja d'ubicar el consultori, en una instància dirigida al director/a territorial de Sanitat de la província, segons el model de l'annex 2 d'esta orde.
Article 3. Termini de presentació de sol·licituds
Les instàncies s'han de presentar almenys 2 mesos abans de l'inici de la temporada per a la que se sol·licita l'autorització. No es tramiten les sol·licituds efectuades fora de termini.
Article 4. Documentació acompanyant
Amb les instàncies per a la sol·licitud d'autorització dels consultoris auxiliars de temporada s'ha de presentar la documentació següent:
1. El qüestionari de l'annex 3 d'esta orde, omplit i signat.
2. La documentació que acredite la propietat i la dependència jurídica dels locals destinats a consultori.
3. Un certificat emés per un tècnic competent (arquitecte, enginyer, arquitecte tècnic, enginyer tècnic), en el qual faça constar que els locals s'adeqüen al que especifica l'annex 1 d'esta orde, i també que complixen la normativa corresponent de protecció contra incendis i d'accessibilitat i supressió de barreres arquitectòniques.
Article 5. Procediment d'autorització
1. Els servicis de la direcció territorial de Sanitat estudien la sol·licitud i la documentació presentada, valoren si són correctes i demanen, si cal, que s'esmenen els defectes o les omissions de la documentació exigida, en el termini de deu dies, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si transcorre el termini sense que s'haja atés el requeriment, es considera que hom desistix de la sol·licitud, després de fer una resolució de declaració de terminació del procediment.
2. Una vegada comprovada l'adequació de la documentació, els servicis de la direcció territorial de Sanitat fan una visita d'inspecció al centre per a comprovar que té les condicions i els requisits exigits per a l'autorització sanitària, i en fa després un informe.
3. A la vista de l'informe, els servicis de la direcció territorial de Sanitat emeten una proposta de resolució d'autorització sanitària.
4. A la vista de l'expedient i de la proposta efectuada, el director/a territorial de Sanitat resol sobre l'autorització sanitària sol·licitada. Les resolucions que no concedixen l'autorització han d'explicar els motius de la denegació.
5. Les resolucions administratives emeses en les direccions territorials de Sanitat es notifiquen a les persones interessades i es comuniquen a la direcció general de la conselleria de Sanitat amb competència en matèria d'ordenació sanitària, que les inscriu en el Registre Autonòmic de Centres, Servicis i Establiments Sanitaris.
Article 6. Caducitat de les autoritzacions
Les autoritzacions regulades en esta orde caduquen en acabar la temporada per a què es concedixen, i poden ser renovades l'any següent, si continuen les condicions que en motiven la concessió.
Article 7. Procediment per a la renovació de les autoritzacions
1. Si continuen els mateixos locals i les mateixes condicions que van motivar l'autorització la temporada immediatament anterior, basta una sol·licitud que explique els motius del director/a gerent del departament, en la qual inste la renovació de l'autorització i la temporada per a la qual la sol·licita, presentada dos mesos abans del començament. En este cas, es pot obviar la visita d'inspecció prèvia a la renovació de l'autorització.
2. En el cas de modificació total o parcial dels locals o de les condicions per les quals es va concedir l'autorització o si ha transcorregut mes d'un any des de l'última renovació, s'ha de seguir el procediment general que regula esta orde.
Article 8. Recursos
Contra les resolucions emeses pel director/a territorial de Sanitat pot interposar-se un recurs d'alçada davant del director/a general de la conselleria de Sanitat amb competències en ordenació sanitària.
DISPOSICIÓ DEROGATÒRIA
Queda derogada l'Orde de 31 de maig de 1994 per la qual es disposa el procediment per a l'autorització de consultoris auxiliars de temporada per a l'atenció sanitària en zones turístiques, i també les altres normes del mateix rang o d'un rang inferior que s'oposen al que establix esta orde.
DISPOSICIONS FINALS
Primera
S'autoritza el director/a general de la conselleria de Sanitat amb competències en matèria d'ordenació sanitària per a desplegar esta orde, i també, si és necessari, per a modificar-ne els annexos.
Segona
Esta orde entra en vigor l'endemà de la publicació en el Diari Oficial de la Comunitat Valenciana.
València, 22 d'abril de 2008
El conseller de Sanitat,
MANUEL CERVERA TAULET
ANNEX 1
Requisits dels locals destinats a consultori auxiliar de temporada
Els locals destinats a consultori auxiliar de temporada han de ser suficients per a la demanda de l'atenció sanitària estimada i han de disposar al menys de:
- Sala d'espera i lavabo per als usuaris.
- Despatxos per a les consultes dels facultatius.
- Despatxos per a sales de cures i atenció d'infermeria.
- Lavabo per al personal sanitari.
Les consultes s'han d'ajustar al que especifica l'Orde de 16 de maig de 2001 que establix els requisits i les condicions bàsiques d'autorització i funcionament per a consultes de professionals sanitaris.


Còpia Permalink ELI